**Rodová ideológia** (iné názvy: **gender**, **džender ideológia**) je naratív o údajnom sprisahaní alebo koordinovanom útoku najmä zo Západu s cieľom zničiť „tradičné hodnoty" a „tradičnú rodinu". Niektorí autori ju označujú aj ako morálnu paniku alebo konšpiračnú teóriu.

Tento termín nemá vedecké pozadie ani použitie. Pojem rodová ideológia sa často nesprávne zamieňa s pojmom rodová rovnosť.

Podľa rôznych predstaviteľov rodová ideológia zahŕňa rôzne druhy hrozieb a nebezpečenstiev. Nemecká aktivistka a prekladateľka Gabriele Kuby tvrdí, že rodová ideológia vychováva deti k rodovo neutrálnym ľuďom, ktorí môžu slobodne meniť pohlavie a rod, kedykoľvek sa im zachce. proti Gender ideológii je aj Konferencia biskupov Slovenska, že *„biologicky určené pohlavie sa má údajne prekonať možnosťou slobodne si ho vybrať, čo vraj zabezpečí rovnosť medzi ľuďmi"*.

Takéto chápanie je založené na nesprávnej interpretácii pojmov pohlavie a rod. Pohlavie ako biologický atribút ľudských bytostí je vrodené a nemenné. Jedinou výnimkou sú intersexuálni a transrodoví ľudia, u ktorých je podmienené biologickými faktormi. Ide však o relatívne malú skupinu ľudí, ktorá tvorí menej než jedno percento populácie. Okrem toho zmena pohlavia je veľmi komplikovaný dlhodobý proces zložený z množstva lekárskych zákrokov.

Rodová rovnosť
--------------

Na rozdiel od pohlavia, ktoré je biologické, rod „sa vzťahuje na sociálne atribúty a možnosti spojené s tým, že sme ženy a muži (na základe pohlavia), a na vzťahy medzi ženami a mužmi a dievčatami a chlapcami, ako aj na vzťahy medzi ženami a vzťahy medzi mužmi. Tieto vlastnosti, spoločenské možnosti a vzťahy sú sociálne konštruované a učíme sa ich prostredníctvom socializačných procesov. Menia sa v závislosti od kontextu, aj času. Rod určuje, čo sa v danom kontexte od ženy alebo muža očakáva, čo je dovolené a oceňované. Vo väčšine spoločností existujú rozdiely a nerovnosti medzi ženami a mužmi v pridelených povinnostiach, vykonávaných činnostiach, prístupe k zdrojom a kontrole nad nimi, ako aj v možnostiach rozhodovania."

Rodová rola je spoločenské očakávanie, akí majú ľudia byť na základe svojho rodu – napríklad, že „všetky ženy sú prirodzene starostlivé" alebo „všetci muži agresívni".

Rodová rovnosť je princíp ľudských práv, ktorý zavádza spravodlivé zaobchádzanie s ľuďmi bez ohľadu na pohlavie alebo rod. V praxi to znamená rovnaké práva, povinnosti a možnosti pre mužov a ženy, chlapcov a dievčatá. „Rovnosť neznamená, že muži a ženy budú rovnakí, ale že práva žien a mužov, ich povinnosti a životné možnosti nebudú závisieť od toho, či sa narodili ako muž alebo žena. Rodová rovnosť znamená, že záujmy, potreby a priority oboch, žien aj mužov, sú brané do úvahy, uznávajúc rozdiely medzi rôznymi skupinami žien a mužov. Nejedná sa ani o ženskú záležitosť, týka sa rovnako aj mužov."

Každý človek môže byť definovaný viacerými znakmi (vek, etnický pôvod, zdravotné postihnutie atď.) a o každom z nich existujú spoločenské stereotypy. Keďže žiaden z týchto znakov by nemal ovplyvňovať individuálnu slobodu človeka realizovať sa podľa svojho talentu a túžob, nemal by ho ovplyvňovať alebo znevýhodňovať ani rod/pohlavie. Rodová rovnosť je vo výsledku osobná sloboda realizovať svoj potenciál. Ako ľudskoprávny princíp a zároveň ako verejná politika sa usiluje o spoločnosť, v ktorej rodové predsudky nepoškodzujú ľudí a nebránia im v tom, aby sa uplatnili podľa svojich schopností alebo talentu - pre príklad, ak chce žena pracovať v stavebníctve alebo muž v materskej škole, spoločenské predsudky alebo očakávania a bariéry na tom postavené by im v tom nemali brániť.

V minulosti viedol boj za rodovú rovnosť k rovnakým majetkovým právam žien a mužov, k zavedeniu volebného práva pre ženy v Česko-Slovensku ako jednej z prvých krajín na svete, k priznaniu rodičovských práv matkám, nielen otcom, k rovnosti pred zákonom alebo k rovnakému odmeňovaniu za rovnakú prácu.

Teórie vzniku
-------------

Väčšina vedcov a vedkýň sa zhoduje, že hnutie odporu voči rodovej rovnosti má počiatky v interných diskusiách katolíckej cirkvi v 90.-tych rokoch, kde sa snažili zaujať stanovisko a bojovať proti výsledkom Medzinárodnej konferencie o populácii a rozvoji organizovanej UNFPA/OSN z roku 1994 a neskôr Svetovej konferencie žien v Pekingu z roku 1995. Po týchto konferenciách OSN začala uznávať a ochraňovať sexuálne a reprodukčné práva.

Svätá stolica sa obávala, že tento vývoj bude viesť k uznaniu interrupcie ako ľudského práva (ktoré je súčasťou reprodukčných práv a práva žien zaobchádzať so svojim telom) a normalizáciu homosexuality. Termín rod „chápala Svätá stolica ako strategický nástroj na útok a destabilizáciu prirodzenej rodiny."

Podľa pápeža Františka „rodová ideológia" podkope názor cirkvi o vzájomnom dopĺňaní sa žien a mužov" a prirovnal ju k jadrovým zbraniam, má to byť jeden z „Herodov, ktoré ničia, ... a ktoré znetvoria tváre mužov a žien, zničia stvorenie."

V roku 2019 katolícka cirkev vydala prvý veľký dokument zaoberajúci sa špecificky „rodovou ideológiou", kde tvrdí, že existujú iba dve biologicky určené pohlavia alebo rody.

Koordinované šírenie konšpirácie po Európe
------------------------------------------

Aj keď názory hnutia proti rodovej rovnosti boli plne sformulované už okolo roku 2003, prvé protesty a veľké verejné aktivity sa v Európe rozmohli okolo rokov 2012 – 2013. Okrem katolíckej cirkvi a katolíckych organizácií v širšom slova zmysle si boj proti rodovej rovnosti zobrali za svoj aj krajne-pravicové politické strany.

Približne od roku 2011 – 2013 sa pojem „džender ideológia" a všeobecne boj proti reprodukčným právam žien rozmáha v Európe. Podľa uniknutých emailov a dokumentov, ktoré sprostredkovala WikiLeaks viaceré organizácie koordinujú svoje aktivity pod platformou Citizen Go, celoeurópskou iniciatívou, ktorá sa zameriava na kampane a online petície adresované politikom, v ktorých žiada pozastavenie zákonov, správ alebo iniciatív, ktoré z ich hľadiska smerujú k ohrozeniu „tradičnej rodiny".

Za desať rokov existencie platforma pracovala s rozpočtom viac ako 30 miliónov eur. Organizácii prispel ruský oligarcha blízky ruskej ortodoxnej cirkvi Konstantin Malofejew či americké konzervatívne skupiny blízke Donaldovi Trumpovi.

V Madride v roku 2012 organizovali Svetový kongres rodín, ktorý americké ľudskoprávne organizácie označujú za jednu z najvplyvnejších platforiem na šírenie nenávisti. Za Slovensko sa zúčastnila vtedajšia europoslankyňa za Kresťanskodemokratické hnutie Anna Záborská (v súčasnosti OĽANO). Zahraničné, predovšetkým poľské a maďarské, ultrakonzervatívne hnutia aktívne propagujú „rodovú ideológiu" aj na Slovensku.

Šírenie „rodovej ideológie" na Slovensku
----------------------------------------

V médiách na Slovensku sa pojem „rodová ideológia" objavil v roku 2011. Používal sa v prekladových textoch zahraničných ultrakonzeratívnych organizácií a v prostredí katolíckej cirkvi v rámci kritiky Dohovoru Rady Európy o predchádzaní násiliu na ženách a domácemu násiliu a o boji proti nemu, známemu ako Istanbulský dohovor. K známym konzervatívnym politickým stranám, politikom a političkám sa pridali novovznikajúce mimovládne organizácie, ktoré vystupovali ako občianski aktéri ochraňujúci „tradičnú rodinu", cirkevné charity a cirkvou zriaďované alebo podporované organizácie poskytujúce služby, ale aj tzv. alternatívne médiá či krajne pravicové a explicitne fašistické politické subjekty. Na verejnosti sa s pojmom „rodovej alebo džender ideológie" na Slovensku stretávame od roku 2013. V tom roku Konferencia biskupov Slovenska vydáva pastiersky list, kde varuje pred nebezpečenstvom "rodovej ideológie": „Aktéri kultúry smrti používajú na jej presadenie značne prešpekulované metódy," ... „Stúpenci kultúry smrti prichádzajú s novou ‚gender ideológiou‘." „Kultúrou smrti" ďalej označujú aj aktivity smerom k zrovnoprávneniu párov rovnakého pohlavia, pre ktorý sa zneužíva pojem „homoloby".

Neskôr aktivity katolíckych organizácií a cirkvi vyústili v referendum proti právam LGBT ľudí, proti sexuálnej výchove a eutanázii.

Hlavní predstavitelia a predstaviteľky
--------------------------------------

Na Slovensku aktívne rozširuje teóriu o „rodovej ideológii" viacero subjektov, politikov a političiek. Okrem spomínanej katolíckej cirkvi a katolíckych organizácií ako Aliancia za rodinu sú to napríklad poslanci Anna Záborská, pôvodným povolaním učiteľ náboženstva Richard Vašečka, bývalí poslanci Anna Verešová, Štefan Kuffa, ktorý v tejto téme navrhoval topenie gejov: „lepšie by im bolo, keby im uviazali mlynský kameň na krk a hodili ich do vody."

„Rodovej ideológii" sa venuje aj politik Štefan Harabin, ktorý spopularizoval termín „džendžer ideológia" a strana Kotlebovci – Ľudová strana Naše Slovensko.

Zo zahraničných možno spomenúť Gabriele Kuby, ktorá vydala vplyvnú knihu s názvom „Globálna sexuálna revolúcia – strata slobody v mene slobody". V nej uvádza viacero problematických, ale vplyvných pasáží, ktoré mali vplyv na chápanie „rodovej ideológie, tieto boli podrobne vyvrátené.

Opozícia voči šíreniu "rodovej ideológie"
-----------------------------------------

Na Slovensku sú aktívne viaceré organizácie v oblasti rodovej rovnosti, ktoré organizujú alebo podporujú aktivity smerujúce k posilneniu rodovej rovnosti a k vysvetleniu jej významu. Na Ministerstve práce, sociálnych vecí a rodiny Slovenskej republiky bol zriadený Odbor rodovej rovnosti, neskôr počas obdobia ministra Milana Krajniaka premenovaný na Odbor rovnosti mužov a žien a rovnosti príležitostí. Vláda SR zriadila Radu vlády pre ľudské práva, národnostné menšiny a rodovú rovnosť.

Téme sa venujú viaceré organizácie, aktivistky a aktivisti ako napríklad Aspekt, Aktívne ženy, Aliancia žien Slovenska, Centrum rodových štúdií, EsFem, Fenestra, Inštitút ľudských práv, Klub feministických filozofiek, Možnosť voľby, MyMamy, Národné centrum pre rovnosť príležitostí, Občan, demokracia a zodpovednosť, Združenie žien v podnikaní, Združenie žien Slovenska, Ženská loby Slovenska, Živena (spolok) a zriadené viaceré informačné webstránky.

Viac ako 50 slovenských osobností sa postavilo na podporu Dohovoru Rady Európy o predchádzaní násiliu na ženách a domácemu násiliu a o boji proti nemu. Zo strany Slovenskej republiky neprišlo kvôli nátlaku kresťanských organizácií a niektorých politických aktérov, ktorí nesprávne obviňovali dohovor zo šírenia „rodovej ideológie". V rokoch 2019 – 2021 silnejú protesty proti pokusom o sprísňovanie potratovej legislatívy.

Referencie
----------

1. ↑  KOVÁTS, Eszter. *"The Emergence of Powerful Anti-Gender Movements in Europe and the Crisis of Liberal Democracy" In Köttig, Michaela; Bitzan, Renate; Petö, Andrea (eds.). Gender and Far Right Politics in Europe.*. Switzerland : Springer, 2016. S. 175-189.
2. ↑  KUHAR, Roman; PATERNOTTE, David. *"Introduction". Anti-Gender Campaigns in Europe: Mobilizing against Equality*. [s.l.] : Rowman & Littlefield, 2017.
3. ↑  CAREAGA-PÉREZ, Gloria. "Moral Panic and Gender Ideology in Latin America".. *"Religion and Gender. 6*, 2016, s. 175-189. DOI: 10.18352/rg.10174.
4. ↑  ŻUK, Piotr; ŻUK, Paweł. "'Murderers of the unborn' and 'sexual degenerates': analysis of the 'anti-gender' discourse of the Catholic Church and the nationalist right in Poland".. *Critical Discourse Studies. 17*, 2019, s. 566–588. DOI: 10.1080/17405904.2019.1676808. S2CID 210358322.
5. ↑  MARCHLEWSKA, Marta; CICHOCKA, Aleksandra; ŁOZOWSKI, Filip; GÓRSKA, Paulina; WINIEWSKI, Mikołaj. "In search of an imaginary enemy: Catholic collective narcissism and the endorsement of gender conspiracy beliefs". *The Journal of Social Psychology. 159*, 2019, s. 766–779. DOI: 10.1080/00224545.2019.1586637.. PMID 30870100. S2CID 78092505..
6. ↑  ADMIN. *Omyly Gabriele Kuby* [online]. Rodová ideológia?, 02/01/2015. Dostupné online.
7. ↑  KONFERENCIA BISKUPOV SLOVENSKA. *Vyhlásenie Konferencie biskupov Slovenska o rodovej rovnosti* [online]. Katolícka cirkev na Slovensku. Dostupné online.
8. ↑  CAIN MILLER, Claire. The Search for the Best Estimate of the Transgender Population. *The New York Times*. Dostupné online.
9. ↑   *Gender* [online]. European Institute for Gender Equality, 05.08.2021. Dostupné online.
10. ↑   *Gender equality* [online]. European Institute for Gender Equality. Dostupné online.
11. ↑  HAGEMAN, Gro. Citizenship and social order: gender politics in twentieth-century Norway and Sweden. *Women's History Review 11:3*, s. 417-429. DOI: 10.1080/09612020200200329.
12. ↑   Histórie žien: ako si ženy volebné právo vymohli. *ASPEKTin - feministický webzin*, 24/02/2016. Dostupné online. ISSN 1225-8982.
13. ↑  WROATH, John. *Until They Are Seven: The Origins of Women's Legal Rights*. [s.l.] : Office of Justice Program, 1998. Dostupné online.
14. ↑   *Zákon č. 365/2004 Z. z.Zákon o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon)* [online]. 24.6.2004. Dostupné online.
15. ↑  CASE, Mary Anne. "Trans Formations in the Vatican's War on 'Gender Ideology'". *Signs: Journal of Women in Culture and Society* (University of Chicago Press. 44), s. 639–664. ISSN S2CID 149472746 0097-9740. S2CID 149472746. DOI: 10.1086/701498.
16. ↑  ABDOU, Leila Hadj. *"Religion and Gender". In Haynes, Jeffrey (ed.). The Routledge Handbook of Religion, Politics and Ideology*. [s.l.] : Routledge, 2021. ISBN 978-1-000-41700-5.
17. ↑  KUHAR, Roman; PATERNOTTE, David. *"Introduction". Anti-Gender Campaigns in Europe: Mobilizing against Equality*. [s.l.] : Rowman & Littlefield, 2017. ISBN 978-1-78660-001-1.
18. ↑  KOVÁTS, Eszter. *"The Emergence of Powerful Anti-Gender Movements in Europe and the Crisis of Liberal Democracy" In Köttig, Michaela; Bitzan, Renate; Petö, Andrea (eds.). Gender and Far Right Politics in Europe.*. [s.l.] : Springer, 2016. ISBN 978-3-319-43533-6. S. 175-189.
19. ↑  CAREAGA-PÉREZ, Gloria. "Moral Panic and Gender Ideology in Latin America".. *"Religion and Gender. 6*, 2016. DOI: 10.18352/rg.10174.
20. ↑  KUHAR, Roman; PATERNOTTE, David. *"Introduction". Anti-Gender Campaigns in Europe: Mobilizing against Equality*. [s.l.] : Rowman & Littlefield, 2017. ISBN 978-1-78660-001-1.
21. ↑  KUHAR, Roman; PATERNOTTE, David. *"Introduction". Anti-Gender Campaigns in Europe: Mobilizing against Equality*. [s.l.] : Rowman & Littlefield, 2017. ISBN 978-1-78660-001-1. S. 5.
22. ↑   *Pope Francis compares arguments for transgender rights to nuclear arms race* [online]. The Independent, 21.02.2015. Dostupné online.
23. ↑  MARCHLEWSKA, Marta; CICHOCKA, Aleksandra. "How a gender conspiracy theory is spreading across the world". *The Conversation*, 23.03.2020. Dostupné online.
24. ↑   *The Intolerance Network* [online]. WikiLeaks, 05.08.2021. Dostupné online.
25. ↑   Angriff der christlichen Fundis. *Taz.de*, 05.08.2021. Dostupné online.
26. ↑   Angriff der christlichen Fundis. *Taz.de*, 05.08.2021. Dostupné online.
27. ↑   *The Intolerance Network* [online]. WikiLeaks, 05.08.2021. Dostupné online.
28. ↑   *Radikáli s dosahom: Ako ultrakonzervatívne hnutia pretvárajú strednú Európu* [online]. Investigatívne centrum Jána Kuciaka, 11.5.2021. Dostupné online.
29. ↑  VALKOVIČOVÁ, Veronika; MAĎAROVÁ, Zuzana. *From weirdoes to political actors - the journey of Slovak gender ideology rhetoric. In Heinrich Böll Stiftung, Gunda Werner Institute, Feminism and Gender Democracy.* [online]. 2019. Dostupné online.
30. ↑   *Opozícia voči pojmu rod* [online]. ASPEKTin - feministický webzin, 23.10.2021. Dostupné online.
31. ↑   *Pastiersky list Konferencie biskupov Slovenska na Prvú adventnú nedeľu 2013* [online]. Katolícka cirkev na Slovensku, 2013. Dostupné online.
32. ↑  VESELOVSKÝ, Dušan. *Bránime homosexuálne cítiacich – manipulácie a klamstvá* [online]. 20.01.2014. Dostupné online.
33. ↑   Homofóbne výroky politikov. *Brainee.hnonline*. Dostupné online.
34. ↑   Prezidentské mémy: Ako vznikli vtipy o Štefanovi Harabinovi. *Fičí.sme.sk*, 12.3.2019. Dostupné online.
35. ↑   *Opozícia voči pojmu rod* [online]. ASPEKTin - feministický webzin, 23.10.2021. Dostupné online.
36. ↑  GEHRING, Petra. Körperliches, kurzgeschlossen. *Frankfurter Algemeine Zeitung*, 12.2.2007. Dostupné online.
37. ↑   *Omyly Gabriele Kuby* [online]. Rodová ideológia?, 02/01/2015. Dostupné online.
38. ↑  PIETRUCHOVÁ, Oľga. *Od Harryho Pottera ku gender ideológii* [online]. 30.10.2013. Dostupné online.
39. ↑   *Rada vlády pre ľudské práva, národnostné menšiny a rodovú rovnosť* [online].. Dostupné online.
40. ↑   *Rodová ideológia?* [online].. Dostupné online.
41. ↑   *Glosár Apekt* [online].. Dostupné online.
42. ↑   Stanovisko slovenských osobností: Násilie na ženách nie je problém migrácie. Je to náš vlastný problém. *Noviny.sk*, 26.02.2018. Dostupné online.

Pozri aj
--------

* Rodová identita
* Sexuálna orientácia
* LGBT

Iné projekty
------------

Commons
* Spolupracuj na Commons Commons ponúka multimediálne súbory na tému **Rodová ideológia**

| * z
* d
* u
LGBTQI |
| --- |
| Základné LGBTQI pojmy | 
* lesba
* gej
* bisexualita
* nebinárny rod
* transrodovosť
* queer
* intersexualita

 |
| Sexuálna orientácia | 
* asexualita
* bisexualita
* heterosexualita
* homosexualita
* sexuálna orientácia
* rodová identita

 |
| Rodová identita | 
* cisrodovosť
* gender
* genderqueer
* intersexualita
* nebinárny rod
* transrodovosť

 |
| Ďalšie pojmy | 
* coming out
* deadnaming
* homofóbia
* misgendering
* outing
* rodová ideológia
* tranzícia
* rodovo neutrálny jazyk

 |
| Kultúra | 
* dúhová vlajka
* drag queen/drag king
* pride

 |
| Kategórie | 
* kultúra
* organizácie
* osobnosti
* poďla štátu

 |